**Sommarju tal-Opinjoni tal-Kontrollur Ewropew għall-Protezzjoni tad-*Data* dwar il-mandat ta’ negozjar biex jiġi konkluż ftehim internazzjonali dwar l-iskambju ta’ *data* personali bejn il-Europol u l-awtoritajiet tal-infurzar tal-liġi ta’ New Zealand.**

*[It-test sħiħ ta’ din l-Opinjoni jista’ jinstab bl-EN, bil-FR u bil-DE fuq is-sit web tal-EDPS* [*www.edps.europa.eu*](http://www.edps.europa.eu)*]*

Fit-30 ta’ Ottubru 2019, il-Kummissjoni Ewropea adottat Rakkomandazzjoni għal Deċiżjoni tal-Kunsill li tawtorizza l-ftuħ ta’ negozjati għal ftehim bejn l-Unjoni Ewropea u New Zealand dwar l-iskambju ta’ *data* personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet ta’ New Zealand kompetenti fil-ġlieda kontra l-kriminalità serja u t-terroriżmu. L-għan ta’ dan il-Ftehim previst għandu jkun li jipprovdi l-bażi legali għat-trasferiment ta’ *data* personali bejn il-Europol u l-awtoritajiet kompetenti ta’ New Zealand rispettivament, sabiex jappoġġa u jsaħħaħ l-azzjonijiet u l-kooperazzjoni reċiproka tagħhom fil-prevenzjoni u l-ġlieda kontra l-kriminalità serja transnazzjonali u t-terroriżmu, filwaqt li jiżgura salvagwardji adegwati fir-rigward tal-protezzjoni tal-privatezza, tad-*data* personali u tad-drittijiet fundamentali u l-libertajiet tal-individwi oħra.

It-trasferimenti ta’ *data* personali miġbura fil-kuntest tal-investigazzjonijiet kriminali u ulterjorment ipproċessata mill-Europol għall-ġenerazzjoni tal-intelliġenza kriminali jista’ jkollhom impatt sinifikanti fuq il-ħajja tal-individwi kkonċernati. Għal dik ir-raġuni, il-ftehim internazzjonali jrid jiżgura li l-limitazzjonijiet għad-drittijiet għall-privatezza u l-protezzjoni tad-*data* b’rabta mal-ġlieda kontra l-kriminalità serja u t-terroriżmu japplikaw biss sa fejn huwa strettament meħtieġ.

L-EDPS jinnota li New Zealand għandha leġiżlazzjoni nazzjonali ferm stabbilita dwar il-protezzjoni tad-*data* u awtorità indipendenti għall-protezzjoni tad-*data*, kompetenti biex tissorvelja wkoll l-awtoritajiet tal-infurzar tal-liġi. Barra minn hekk, huwa japprezza l-fatt li l-Kummissjoni inkorporat fil-mandat ta’ negozjar propost ma’ New Zealand, numru ta’ rakkomandazzjonijiet speċifiċi diġà espressi mill-EDPS fl-Opinjoni tiegħu ta’ 2/2018 dwar tmien mandati ta’ negozjar biex jiġu konklużi ftehimiet internazzjonali li jippermettu l-iskambju ta’ *data* bejn l-Europol u pajjiżi terzi.

Għaldaqstant, l-għan tar-rakkomandazzjonijiet f’din l-Opinjoni huwa li jiġu kkjarifikati u, fejn meħtieġ, ulterjorment żviluppati is-salvagwardji u l-kontrolli fir-rigward tal-protezzjoni tad-*data* personali, waqt li jiġi kkunsidrat il-kuntest speċifiku ta’ New Zealand. Għal dan il-għan, l-EDPS jirrakkomanda li:

- d-Deċiżjoni tal-Kunsill li tawtorizza l-ftuħ tan-negozjati skont l-Artikolu 218 tat-TFUE għandu jkun fiha referenza mhux biss għall-bażi legali proċedurali iżda wkoll għall-bażi legali sostantiva relevanti, li għandha tinkludi l-Artikolu 16 tat-TFUE;

- f’konformità mal-prinċipju tal-limitazzjoni tal-iskop, il-Ftehim previst għandu b’mod espliċitu jistipula l-lista tar-reati kriminali li fir-rigward tagħhom tista’ tiġi skambjata *data* personali;

- fid-dawl tal-implimentazzjoni prattika tal-prinċipju tal-limitazzjoni tal-ħżin, il-Ftehim futur għandu speċifikament jipprevedi għal rieżami perjodika tal-ħtieġa għall-ħżin tad-*data* personali trasferita;

- minħabba l-importanza tad-dritt għall-informazzjoni għall-eżerċizzju tad-drittijiet l-oħra tal-protezzjoni tad-*data*, il-Ftehim għandu jinkludi regoli ċari u dettaljati rigward l-informazzjoni li għandha tingħata lis-suġġetti tad-*data*.

Fl-aħħar, l-EDPS jistenna li jiġi kkonsultat fi stadji aktar ’il quddiem dwar il-finalizzazzjoni tal-abbozz tal-Ftehim f’konformità mal-Artikolu 42 tar-Regolament (UE) Nru 2018/1725. Huwa jibqa’ disponibbli għal aktar pariri matul in-negozjati.

# Introduzzjoni u sfond

1. Ir-Regolament (UE) 2016/794 tal-Parlament Ewropew u tal-Kunsill tal-11 ta’ Mejju 2016 dwar l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u li jissostitwixxi u jħassar id-Deċiżjonijiet tal-Kunsill 2009/371/ĠAI, 2009/934/ĠAI, 2009/935/ĠAI, 2009/936/ĠAI u 2009/968/ĠAI[[1]](#endnote-1), (minn hawn ’il quddiem “ir-Regolament tal-Europol”), jistabbilixxi regoli speċifiċi dwar it-trasferimenti tad-*data* mill-Europol barra l-UE. L-Artikolu 25(1) tiegħu jelenka għadd ta’ raġunijiet legali li abbażi tagħhom il-Europol ikun jista’ jittrasferixxi d-*data* b’mod legali lill-awtoritajiet ta’ pajjiżi terzi. Possibbiltà waħda tkun deċiżjoni ta’ adegwatezza tal-Kummissjoni f’konformità mal-Artikolu 36 tad-Direttiva (UE) 2016/680, li ssib li l-pajjiż terz li lilu l-Europol jittrasferixxi d-*data* jiżgura livell xieraq ta’ protezzjoni. Billi attwalment ma teżisti l-ebda deċiżjoni ta’ adegwatezza bħal din, l-alternattiva l-oħra għall-Europol biex regolarment tittrasferixxi d-*data* f’pajjiż terz tkun il-konklużjoni ta’ ftehim internazzjonali vinkolanti bejn l-UE u l-pajjiż terz riċeventi li jiggarantixxi salvagwardji xierqa fir-rigward tal-protezzjoni tal-privatezza u tad-drittijiet u l-libertajiet fundamentali l-oħra tal-individwi.
2. Attwalment, ma hemm l-ebda bażi legali għall-iskambju regolari u strutturat ta’ data personali bejn il-Europol u l-awtoritajiet tal-infurzar tal-liġi ta’ New Zealand. Il-Europol u l-Pulizija ta’ New Zealand iffirmaw arranġament ta’ ħidma f’April 2019. Dan l-arranġament jipprevedi qafas għal kooperazzjoni strutturata fuq livell strateġiku, inkluża linja sikura li tippermetti komunikazzjoni diretta sikura, u New Zealand allokat uffiċjal ta’ kollegament mal-Europol. Madankollu, dan ma jipprovdix bażi legali għall-iskambju ta’ *data* personali.
3. Il-Kummissjoni tikkunsidra li jkun meħtieġ li New Zealand tiġi miżjuda bħala pajjiż ta’ prijorità sabiex fi żmien qasir jinbdew in-negozjati fid-dawl tal-istrateġija politika deskritta fl-Aġenda Ewropea dwar is-Sigurtà[[2]](#endnote-2), il-Konklużjonijiet tal-Kunsill dwar l-Azzjoni Esterna tal-UE dwar il-Ġlieda Kontra t-Terroriżmu[[3]](#endnote-3), l-Istrateġija Globali[[4]](#endnote-4) u r-rekwiżiti operazzjonali tal-awtoritajiet tal-infurzar tal-liġi fl-UE kollha. Din tenfasizza li l-benefiċċji potenzjali ta’ aktar kooperazzjoni mill-qrib intwerew ukoll bis-segwitu tal-attakk fuq Christchurch f’Marzu 2019. New Zealand formalment għamlet talba għall-inizjattiva fit-23 ta’ Awwissu 2019.
4. Fit-30 ta’ Ottubru 2019, il-Kummissjoni Ewropea adottat Rakkomandazzjoni għal Deċiżjoni tal-Kunsill li tawtorizza l-ftuħ ta’ negozjati għal ftehim bejn l-Unjoni Ewropea u New Zealand dwar l-iskambju ta’ *data* personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet ta’ New Zealand kompetenti fil-ġlieda kontra l-kriminalità serja u t-terroriżmu[[5]](#endnote-5) (minn hawn ’il quddiem “ir-Rakkomandazzjoni”). L-Anness għar-Rakkomandazzjoni (minn hawn ’il quddiem “l-Anness”) jistabbilixxi d-direttivi ta’ negozjar tal-Kunsill lill-Kummissjoni, jiġifieri l-għanijiet li din tal-aħħar għandha timmira li tikseb f’isem l-UE matul in-negozjati.
5. L-għan ta’ dan il-Ftehim previst għandu jkun li jipprovdi l-bażi legali għat-trasferiment ta’ *data* personali bejn il-Europol u l-awtoritajiet kompetenti tan-New Zealand rispettivament, sabiex jappoġġa u jsaħħaħ l-azzjoni mill-awtoritajiet kompetenti ta’ dan il-pajjiż u l-Istati Membri kif ukoll il-kooperazzjoni reċiproka tagħhom fil-prevenzjoni u l-ġlieda kontra l-kriminalità serja transnazzjonali u t-terroriżmu, filwaqt li jiżgura salvagwardji adegwati fir-rigward tal-protezzjoni tal-privatezza, tad-*data* personali u tad-drittijiet u l-libertajiet fundamentali tal-individwi[[6]](#endnote-6).
6. Skont l-Artikolu 42(1) tar-Regolament 2018/1725, il-Kummissjoni għandha tikkonsulta mal-EDPS wara l-adozzjoni ta’ proposta għal rakkomandazzjoni lill-Kunsill skont l-Artikolu 218 tat-TFUE, fejn ikun hemm impatt fuq il-protezzjoni tad-drittijiet u l-libertajiet tal-individwi fir-rigward tal-ipproċessar tad-*data* personali.
7. Barra minn hekk, il-Premessa 35 tar-Regolament tal-Europol tipprevedi li “fejn adatt u f’konformità mar-Regolament [2018/1725], il-Kummissjoni għandha tkun tista’ tikkonsulta lill-EDPS qabel u waqt in-negozjati ta’ ftehim internazzjonali bejn l-UE u pajjiż terz li jippermetti l-iskambju ta’ *data* bejn il-Europol u l-awtoritajiet ta’ dan il-pajjiż terz”.
8. L-EDPS jilqa’ l-fatt li ġie kkonsultat dwar ir-Rakkomandazzjoni mill-Kummissjoni Ewropea u jistenna li referenza għal din l-Opinjoni tkun inkluża fil-preambolu tad-Deċiżjoni tal-Kunsill. L-Opinjoni preżenti hija mingħajr preġudizzju għal kwalunkwe kumment addizzjonali li l-EDPS jista’ jagħmel fuq il-bażi ta’ informazzjoni ulterjuri disponibbli aktar tard.

# Konklużjonijiet

1. It-trasferimenti tad-*data* personali miġbura fil-kuntest tal-investigazzjonijiet kriminali u pproċessata ulterjorment mill-Europol għall-ġenerazzjoni tal-intelliġenza kriminali jista’ jkollhom impatt sinifikanti fuq il-ħajja tal-individwi kkonċernati, peress li potenzjalment jistgħu jintużaw fil-każijiet ta’ prosekuzzjoni fil-pajjiż riċeventi taħt il-liġi nazzjonali tiegħu. Għaldaqstant, il-ftehim internazzjonali jrid jiżgura li l-limitazzjonijiet għad-drittijiet għall-privatezza u l-protezzjoni tad-*data* b’rabta mal-ġlieda kontra l-kriminalità serja u t-terroriżmu japplikaw biss sa fejn ikun strettament meħtieġ.
2. L-EDPS jilqa’ l-għan tal-mandat ta’ negozjar li jiżgura r-rispett għad-drittijiet fundamentali u josserva l-prinċipji rikonoxxuti mill-Karta, b’mod partikolari d-dritt għall-ħajja privata u tal-familja, rikonoxxut fl-Artikolu 7 tal-Karta, id-dritt għall-protezzjoni tad-*data* personali fl-Artikolu 8 tal-Karta u d-dritt għal rimedju effettiv u proċess imparzjali fl-Artikolu 47 tal-Karta. Barra minn hekk, l-EDPS japprezza l-fatt li l-Kummissjoni inkorporat fil-mandat ta’ negozjar propost ma’ New Zealand numru ta’ rakkomandazzjonijiet speċifiċi diġà espressi mill-EDPS fl-Opinjoni tiegħu ta’ 2/2018 dwar tmien mandati ta’ negozjar biex jiġu konklużi ftehimiet internazzjonali li jippermettu l-iskambju ta’ *data* bejn il-Europol u pajjiżi terzi.
3. Ir-rakkomandazzjonijiet tal-EDPS f’din l-Opinjoni huma mmirati biex jikkjarifikaw u, fejn meħtieġ, ikomplu jiżviluppaw is-salvagwardji u l-kontrolli fil-Ftehim futur fir-rigward tal-protezzjoni tad-*data* personali fil-kuntest speċifiku ta’ New Zealand. Dawn huma mingħajr preġudizzju għal kwalunkwe rakkomandazzjoni addizzjonali li l-EDPS jista’ jagħmel abbażi ta’ informazzjoni ulterjuri disponibbli matul in-negozjati.
4. Għal dan il-għan, l-EDPS jirrepeti l-pożizzjoni tiegħu mill-opinjonijiet preċedenti tiegħu[[7]](#endnote-7) li d-Deċiżjoni tal-Kunsill li tawtorizza l-ftuħ tan-negozjati skont l-Artikolu 218 tat-TFUE għandu jkun fiha referenza mhux biss għall-bażi legali proċedurali iżda wkoll għall-bażi legali sostantiva relevanti, li għandha tinkludi l-Artikolu 16 tat-TFUE. Sussegwentement, f’konformità mal-prinċipju tal-limitazzjoni tal-iskop, il-Ftehim futur għandu jistabbilixxi b’mod espliċitu l-lista tar-reati kriminali li dwarhom jista’ jsir skambju ta’ *data* personali. Barra minn hekk, sabiex tkun żgurata l-implimentazzjoni prattika tal-prinċipju tal-limitazzjoni tal-ħżin, il-Ftehim futur għandu speċifikament jipprovdi għal rieżami perjodiku tal-ħtieġa għal aktar ħżin tad-*data* personali trasferita. Finalment, minħabba l-importanza speċjali tad-dritt għall-informazzjoni għall-eżerċizzju tad-drittijiet l-oħra tal-protezzjoni tad-*data*, l-EDPS jenfasizza l-ħtieġa għal regoli ċari u dettaljati rigward l-informazzjoni li għandha tiġi pprovduta lis-suġġetti tad-*data*.
5. L-EDPS jibqa’ għad-dispożizzjoni tal-Kummissjoni, tal-Kunsill u tal-Parlament Ewropew biex jipprovdi pariri waqt stadji aktar tard ta’ dan il-proċess. Il-kummenti f’din l-Opinjoni huma mingħajr preġudizzju għal kwalunkwe kumment addizzjonali li l-EDPS jista’ jagħmel hekk kif jistgħu jirriżultaw kwistjonijiet ulterjuri u li imbagħad jiġu indirizzati ladarba tkun disponibbli aktar informazzjoni. Għal dan il-għan, l-EDPS jistenna li jiġi kkonsultat aktar tard dwar id-dispożizzjonijiet tal-abbozz tal-Ftehim qabel il-finalizzazzjoni tiegħu.

Brussell, il-31 ta’ Jannar 2020

Wojciech Rafał WIEWIÓROWSKI

# Noti

1. ĠU L 135, 24.5.2016, p. 53. [↑](#endnote-ref-1)
2. COM(2015) 185 finali. [↑](#endnote-ref-2)
3. Dokument tal-Kunsill 10384/17, tad-19 ta’ Ġunju 2017. [↑](#endnote-ref-3)
4. Viżjoni Kondiviża, Azzjoni Komuni: Ewropa aktar b’Saħħitha - Strateġija Globali għall-Politika Estera u ta’ Sigurtà tal-Unjoni Ewropea <http://europa.eu/globalstrategy/en> [↑](#endnote-ref-4)
5. COM(2019) 551 finali. [↑](#endnote-ref-5)
6. Ara d-Direttiva 1 tal-Anness. [↑](#endnote-ref-6)
7. Ara l-Opinjoni 6/2019 tal-EDPS dwar il-mandat ta’ negozjar ta’ Ftehim bejn l-UE u l-Ġappun għat-trasferiment u l-użu tad-*data* tar-Reġistru tal-Ismijiet tal-Passiġġieri, l-Opinjoni 2/2019 tal-EDPS dwar il-mandat ta’ negozjar ta’ ftehim bejn l-UE u l-Istati Uniti fir-rigward tal-aċċess transkonfinali għal evidenza elettronika u l-Opinjoni 3/2019 tal-EDPS dwar il-parteċipazzjoni fin-negozjati dwar it-Tieni Protokoll Addizzjonali għall-Konvenzjoni dwar iċ-Ċiberkriminalità ta’ Budapest, disponibbli fuq <https://edps.europa.eu/data-protection/our-work/our-work-by-type/opinions_en> [↑](#endnote-ref-7)